Liefste kind - Christian Motivations
My liefste kind Toe Ek op jou besluit het, was daar soveel vrede, kalmte en liefde in My hart. Ek het geweet hoe jy gaan lyk, hoe jou stem gaan klink en hoe jou glimlag ander mense se harte gaan verander- selfs toe jy nog net 'n gedagte was.. Ek het jou begin vorm in jou ma se skoot. Jou vingerafdrukke lyntjie vir lyntjie getrek en geweet hierdie patroontjie op jou vingertjies sal Ek nooit weer herhaal nie. Jy is nie 'n fout nie, want Ek maak nie foute nie. Ek maak net mense na My beeld. Toe die tyd reg was het Ek jou volmaakte lyfie in jou moeder se arms neergelê. Ek het in jou ogies gekyk, gestaar en geweet Ek het 'n besonderse mensie gemaak. Nog nooit het Ek daarna My oë van jou afgehaal nie. Ek het jou gesien opgroei. In die dag bewonder Ek jou en in die aande sit Ek langs jou bed en kyk hoe jy aan die slaapraak. Soms het daar trane oor jou wange gerol oor gebroke verhoudings, verkeerde besluite en soms sommer net omdat jy soos 'n mislukking gevoel het. Daar was dae wat jy seergekry het, dae wat mense jou nie verstaan het nie, dae wat jy moedeloos was. Dae wat pyn jou wou vernietig het!! Ek het saam met jou gehuil, My hande gehou en jou kosbare trane opgevang. Ek ken seer, Ek ken pyn. Daar was self 'n tyd wat mense my nie verstaan het nie, My verneder het, My verwerp het en aan 'n kruis vasgespyker het, daarom weet Ek hoe jy voel. Daar is dae wat jy deurmekaar sal voel en wonder wat, waar en hoekom.
Ek wil net vandag vir jou sê, nie een van die foute wat jy maak, vang My onkant nie. Ek is nie verbaas nie. Ek weet alles. Ek verstaan alles. Ek sien alles. Ek kyk nie na jou met oë wat oordeel nie. Ek kyk na jou met oë van liefde en Ek luister na jou met My hart, omdat Ek 'n God is wat uit liefde bestaan. Soms het mense al 'n verkeerde prentjie van My vir jou geskilder.
Ek wil jou nie straf nie. Ek is nie vêr van jou af nie..Ek ken jou beter as enige iemand anders. Ek weet wie jy werklik is, Ek het jou gemaak en ek sê weereens, Ek maak nie foute nie. Die foute wat jy gemaak het, bepaal nie wie jy is nie. Wie jou gemaak het bepaal wie jy is.. Die prys waarvoor iets gekoop word bepaal die waarde van 'n item... en die enigste prys waarmee Ek jou kon koop was met My lewe.. Kom kyk vir 'n slag na jouself deur My oë. Ek ken jou potensiaal, Ek weet waartoe jy instaat is. Ek ken die wenner binne in jou. Ek ken jou mooi hart. Ek ken jou sagte persoonlikheid. Ek sien 'n pragtige mens wanneer Ek na jou kyk.. Dalk was daar dae wat jy gesê het jy glo nie in My nie, maar Ek sê vandag vir jou: Ek glo in jou!! Ek wil jou seer wegvat, jou glimlag weer terug sit op jou gesig. Ek wil jou weer laat glo jy kan. Ek wil jou optel en styf teen My bors vasdruk en vir jou wys Ek beplan vir jou 'n mooi toekoms. Ek wil hê jy moet My toelaat om My liefde vir jou te wys.Praat met My, Ek is by jou. Jou Hemelse Pa wat net 'n asemteug vêr is.